Sophia Loren

Detstvo

Narodila sa ako nemanželské dieťa a získala meno svojho otca Sofia Scicolone. S mladšou sestrou Máriou žili v chudobných podmienkach rybárskej dediny. Po vojne sa učila hrať na klavír, jej sestra spievala a stará matka prevádzkovala rodinnú kaviareň. Sofia bola terčom posmechu kvôli svojmu nemanželskému pôvodu i chudej postave. Milovala kino a chcela byť  herečkou.

Kariéra

V roku 1950 debutovala vo filme a pracovala ako modelka pre časopisy. V súťaži Miss Rím, kde skončila druhá, si ju všimol o 20 rokov starší producent Carlo Ponti, ktorý sa stal jej celoživotným partnerom v práci i osobnom živote. Zaplatil jej herecké kurzy, poradil pseudonym Loren, a pomáhal pri výbere úloh.
Sofia nechcela hrať podradné úlohy a preto nevidela svoju budúcnosť v USA, hoci tu natočila niekoľko filmov so slávnymi partnermi – The Pride and the Passion (1957, C.Grant, F.Sinatra), Legend of the Lost (1957, J.Wayne), Desire Under the Elms (1958, A.Perkins), The Key (1958, W.Holden, T.Howard), The Black Orchid (1958, A.Quinn), Houseboat (1958, C.Grant),That Kind of Woman (1959, J.Warden), Heller in Pink Tights (1960, A.Quinn), A Breath of Scandal (1960, M.Chevalier), či The Millionairess (1960, C.Gable, V. de Sica) a režisérmi S.Kramer, H.Hathaway, D.Mann, C.Reed, M.Ritt, S.Lumet, G.Cukor, M.Curtiz, A.Asquith či M.Shavelson. Získala aj dobré kontakty i priateľstvá. Jedným z jej celoživotných priateľov sa stal  aj Cary Grant. 
Jej rozhodnutie sa ukázalo ako správne, pretože v nasledujúcich rokoch natočila filmy, ktoré ju preslávili po celom svete. Za úlohu Cesiry z filmu Vrchárka (1960) dostala v roku 1962 Oscara ako prvá herečka v neanglicky hovorenom filme. Okrem toho je držiteľkou mnohých ďalších nominácií a filmových cien (BAFTA, David di Donatello, César, Zlatý glóbus a ďalšie).
Jej najčastejším partnerom bol slávny taliansky herec Marcello Mastroianni (Manželstvo po taliansky, Včera, dnes, zajtra, Slnečnice, Girasoli, La moglie del prete, La pupa del gangster, Zvláštny deň, Krvné puto). Objavila sa i po boku Clarka Gabla, Paula Newmana, Petera O’Toola, Richarda Burtona alebo Gregoryho Pecka. Hrala s Marlonom Brandom i v poslednom filme Charlieho Chaplina Grófka z Hongkongu, počas ktorého sa spriatelili. Veľkú časť svojich najlepších výkonov podala vo filmoch pod režisérskou taktovkou Vittoria de Sica, slávneho talianskeho herca a režiséra. K jej najznámejším filmom patria aj El Cid, Boccaccio '70, Madame Sans-Gêne, Pád ríše Rímskej, Lady L, Arabesque, Mortadela, Il viaggio, Verdikt, Krátke stretnutie, Prejazd Kassandra, televízny film podľa románu Maria Puza Šťastná pútnička či Prêt-à-Porter. V roku 1980 si zahrala samu seba i svoju matku vo svojom životopisnom filme Sophia Loren: Her Own Story (TV).
Od začiatku 80-tych rokov hrá už len sporadicky.

Súkromie

Carlo Ponti (1912 – 2007) bol ženatý a pretože v Taliansku bol až do začiatku sedemdesiatych rokov rozvod zakázaný, ich prvý sobáš v septembri 1957 v Mexiku bol v roku 1962 anulovaný. Na radu Pontiho manželky, právničky, Ponti s manželkou prijali francúzske občianstvo a vo Francúzsku sa rozviedli. Francúzske občianstvo prijala aj Sofia Loren a 9. apríla 1966 sa v Paríži s Pontim zosobášili. Sofia veľmi túžila po deťoch a ťažko niesla dva potraty. Strávila takmer celé tehotenstvo na lôžku, aby sa jej konečne narodili vytúžené deti – Carlo (29. decembra 1968) a Edoardo (6. januára 1973).
Je tetou Alessandry Mussolini, súčasnej talianskej političky. Alessandra je dcéra jej sestry, ktorá si vzala Romana Mussoliniho, syna diktátora Benita Mussoliniho.
Napriek vysokému veku je stále považovaná za krásnu a elegantnú ženu. Filmuje už iba veľmi sporadicky, venuje sa hlavne svojim dvom synom a vnúčatám. Manželkou mladšieho syna Edoarda je americká herečka Sasha Alexander, u nás známa hlavne ako špeciálna agentka Caitlin 'Kate' Toddová zo seriálu NCIS – Námorná vyšetrovacia služba. V máji 2006 sa im narodila dcéra Lucia Sofia.